
Nr. 22/166


Biroul Permanent

al

Camerei  Deputaţilor

Vă înaintăm, alăturat, raportul asupra proiectului de Lege pentru respingerea Ordonanţei de urgenţă a Guvernului nr.122/2006 privind regimul fiscal aplicabil plăţilor compensatorii efectuate către angajaţii locali ai Delegaţiei Comisiei Europene în România, cu care comisia noastră a fost sesizată în fond cu adresa Biroului Permanent nr.PL.x 174 din 26 martie 2007.
	PREŞEDINTE,

Mihai Nicolae Tănăsescu

RAPORT

asupra proiectului de Lege pentru respingerea Ordonanţei de urgenţă a 

Guvernului nr.122/2006 privind regimul fiscal aplicabil plăţilor compensatorii efectuate către angajaţii locali ai Delegaţiei Comisiei Europene în România

Cu adresa nr. PL.x 174 din 26 martie 2007, Biroul Permanent conform art. 95 şi 115 din Regulamentul Camerei Deputaţilor, republicat, a sesizat, în procedură de urgenţă, pentru examinare şi avizare în fond, Comisia pentru buget, finanţe şi bănci cu proiectul de Lege pentru respingerea Ordonanţei de urgenţă a Guvernului nr.122/2006 privind regimul fiscal aplicabil plăţilor compensatorii efectuate către angajaţii locali ai Delegaţiei Comisiei Europene în România.
La întocmirea raportului s-a avut în vedere avizul favorabil al Consiliului Legislativ, transmis cu adresa nr. 1739/19.12.2006, avizul Comisiei juridice, de disciplină şi imunităţi precum şi avizul Comisiei pentru sănătate şi Familie.
Prezentul proiect de Lege  prevede respingerea  ordonanţei de urgenţă care are ca obiect de reglementare regimul fiscal aplicabil plăţilor compensatorii efectuate către angajaţii locali ai Delegaţiei Comisiei Europene în România, în sensul scutirii de la plata impozitului pe venit şi contribuţiilor de asigurări sociale de sănătate aferente acestor plăţi compensatorii.
Consecinţa aderării României la Uniunea Europeană a fost terminarea mandatului Delegaţiei Comisiei Europene în România.

Astfel, toţi angajaţii locali ai Delegaţiei îşi vor înceta raporturile de muncă începând cu data aderării.

În conformitate cu legislaţia comunitară, pentru angajaţii cărora le vor înceta raporturile de muncă, urmează a li se plăti plăţi compensatorii.

Contractele personalului Delegaţiei vor fi întrerupte fără a se putea reţine o culpă a angajaţilor, plăţile compensatorii fiind acordate tocmai pentru a constitui o susţinere financiară în perioada de şomaj.
Având în vedere faptul că potrivit legislaţiei actuale nu pot fi acordate scutiri de impozit pe venit aferent plăţilor compensatorii decât categoriilor de personal enumerate expres în Legea nr.571/2003 privind Codul fiscal, cu modificările şi completările ulterioare, s-a impus promovarea unui act  normativ de forţa legii prin care să se acorde scutiri de la plata impozitului, respectiv a contribuţiilor de asigurări sociale de sănătate. 
Proiectul de Lege face parte din categoria legilor ordinare, potrivit art. 76 din Constituţia României, republicată.
La lucrările comisiei au participat 19 deputaţi, din totalul de 27 membri ai comisiei.

Raportul comisiei a fost adoptat cu unanimitate de voturi. 
Proiectul de Lege a fost adoptat de Senat în şedinţa din data de 21 martie 2007.

Proiectul de lege, potrivit art. 75 din Constituţia României, republicată şi a art. 86 din Regulamentul Camerei Deputaţilor, este de competenţa decizională a Camerei Deputaţilor .
În urma dezbaterii proiectului de Lege pentru respingerea Ordonanţei de urgenţă a Guvernului nr.122/2006 privind regimul fiscal aplicabil plăţilor compensatorii efectuate către angajaţii locali ai Delegaţiei Comisiei Europene în România, în şedinţa din data de 11 aprilie 2007, comisia propune supunerea spre dezbaterea şi adoptarea Plenului Camerei Deputaţilor a proiectului de Lege în forma adoptată de Senat.
	PREŞEDINTE,

Mihai Nicolae Tănăsescu
	SECRETAR,

Radu Cătălin Drăguş


Expert parlamentar:
               Luminiţa Popescu

